কালিম্পংয়ের ডেলোয় মুখ্যমন্ত্রী মমতা বন্দ্যোপাধ্যায়ের সঙ্গে সারদা-কর্তা সুদীপ্ত সেনের বৈঠক নিয়ে বিতর্কিত অধ্যায়ে তৎকালীন কেন্দ্রীয় পর্যটনসচিবের নাম জড়িয়ে দিলেন কুণাল ঘোষ। শুক্রবার ব্যাঙ্কশাল আদালতে সারদা-কাণ্ডে ধৃত সাংসদের বক্তব্য, তৎকালীন পর্যটনসচিব রাঘবেন্দ্র সিংহ ওই বৈঠকে হাজির থাকলেও সিবিআই তাঁকে এখনও জেরা করেনি। বিচারক অবশ্য বিষয়টি কুণালের এক্তিয়ারভুক্ত নয় বলে ধৃত সাংসদকে থামিয়ে দেন। এদিন সদ্য প্রাক্তন মন্ত্রী মদন মিত্রকে প্রথম শ্রেণির বন্দির মর্যাদা দেওয়া নিয়ে কটাক্ষ করেন কুণাল। মদনের নাম না করে কুণালের বক্তব্য, সাংসদ হিসাবে তিনি প্রথম শ্রেণির বন্দির মর্যাদা পাননি। অথচ প্রাক্তন মন্ত্রীকে সেই সুবিধা দেওয়া হচ্ছে। এদিকে প্রেসিডেন্সি জেল কর্তৃপক্ষের বিরুদ্ধে কুণাল যে অভিযোগ করেছিলেন তা ভিত্তিহীন বলে জানিয়েছেন বিচারক অরবিন্দ মিশ্র। কুণাল-সহ এই মামলায় অভিযুক্ত সুদীপ্ত ও সারদার অন্যতম ডিরেক্টর দেবযানী মুখোপাধ্যায়কে আগামী ৩ ডিসেম্বর পর্যন্ত জেল হেফাজতের নির্দেশ দিয়েছে আদালত।
প্রেসিডেন্সিতে নজরদারি ক্যামেরা, হুঁশিয়ারি পড়ুয়াদের
প্রেসিডেন্সি বিশ্ববিদ্যালয়ে সিসিটিভি বসানোয় আপত্তি জানালেন পড়ুয়ারা। প্রেসিডেন্সি বিশ্ববিদ্যালয়ের মূল গেট, রেজিস্ট্রারের ঘরের সামনে এবং পোর্টিকোয় ইতিমধ্যেই বসানো হয়েছে নজরদারি ক্যামেরা। বিশ্ববিদ্যালয় সূত্রের খবর, সিসিটিভি বসানো হবে উপাচার্য অনুরাধা লোহিয়ার ঘরের সামনেও। শুক্রবার প্রেসিডেন্সির ছাত্র সংসদের সভাপতি অনামিত্রা চক্রবর্তী জানিয়েছেন, এই বিষয়ে অনলাইনে সই সংগ্রহের পাশাপাশি সোশ্যাল মিডিয়ায় চলবে প্রচার। আগামী ১৫ ডিসেম্বর পরীক্ষা শেষ হলে সরাসরি আন্দোলনে নামার কথা বলেছেন অনামিত্রা। প্রসঙ্গত, গত বছর ‘হোক কলরব’ আন্দোলনের সময় নিজের ঘরে নজরদারি ক্যামেরা বসিয়েছিলেন যাদবপুর বিশ্ববিদ্যালয়ের পূর্বতন উপাচার্য অভিজিৎ চক্রবর্তী। দায়িত্ব নিয়ে সেই সকল নজরদারি ক্যামেরা সরিয়ে দিয়েছিলেন যাদবপুর বিশ্ববিদ্যালয়ের নতুন উপাচার্য সুরঞ্জন দাস।
রানিকুঠিতে যুবকের দেহ উদ্ধার
রানিকুঠির একটি পুকুর থেকে অজ্ঞাতপরিচয় এক যুবকের দেহ উদ্ধার করল পুলিশ। শুক্রবার সকালে যুবকের দেহ ভাসতে দেখে স্থানীয় বাসিন্দারা খবর দেন নেতাজিনগর থানায়। পুলিশ সূত্রের খবর, পুকুরের পাশ থেকে উদ্ধার হয়েছে পোশাক এবং জুতো। প্রাথমিক তদন্তের পরে যুবকের দেহে কোনও আঘাতের চিহ্ন মেলেনি বলেই জানিয়েছে পুলিশ।
পাটুলিতে ট্র্যাফিক সার্জেন্ট আহত
বাইকের ধাক্কায় আহত হলেন এক ট্র্যাফিক সার্জেন্ট। পুলিশ সূত্রের খবর, শুক্রবার দুপুরে পাটুলিতে যান নিয়ন্ত্রণ করছিলেন দেবজিৎ অধিকারী নামে ওই ট্র্যাফিক সার্জেন্ট। সেই সময় এক বাইক আরোহী নিয়ন্ত্রণ হারিয়ে দেবজিৎকে ধাক্কা মারেন। তাঁকে স্থানীয় হাসপাতালে ভর্তি করানো হয়েছে। আহত হয়েছেন ওই বাইক আরোহীও।
বীরভূমের সাঁইথিয়ায় বোমাবাজি
দুই সাইকেল আরোহীর মধ্যে বচসা। তা গড়াল বোমাবাজিতে। পুলিশ সূত্রের খবর, শুক্রবার সকালে বীরভূমের সাইঁথিয়ার বলাইচণ্ডীপুরে দুই সাইকেল আরোহী বচসায় জড়িয়ে পড়েন। পরে এই ঘটনাকে কেন্দ্র করে উত্তেজনা বাড়তে থাকে। গ্রাম্য বিবাদকে কেন্দ্র করে শুরু হয়ে যায় বোমাবাজি। ভাঙচুর করা হয় বেশ কয়েকটি বাড়ি। পরিস্থিতি নিয়ন্ত্রণে আনতে নামানো হয় র‌্যাফ। পুলিশের ধরপাকড়ের ভয়ে আপাতত গ্রাম পুরুষশূন্য হয়ে রয়েছে।
অভিযুক্তদের চেনালেন বিচারক
চাঁদা না দেওয়ায় যাদের হাতে নিগৃহীত হয়েছিলেন, তাঁদের চিনিয়ে দিলেন সিউড়ি আদালতের সিজেএম ইন্দ্রনীল চট্টোপাধ্যায়। শুক্রবার সকালে টি আই প্যারেডে অভিযুক্তদের চিহ্নিত করতে যে বিচারকের এজলাসে মামলা চলছে তাঁকে সঙ্গে নিয়ে সিউড়ি সংশোধনাগারে যান ইন্দ্রনীল। জেলবন্দি পাঁচ সদস্যের মধ্যে দু’জনকে চিহ্নিত করেন তিনি। গত বৃহস্পতিবার টিআই প্যারেডের জন্য আদালতে আবেদন জানিয়েছিল পুলিশ। সেই মতো এদিন সিউড়ি সংশোধনাগারে যান নিগৃহীত বিচারক।